Gumede verkies tot hoof van grootste ANC-streek | Maroela Media
Zandile Gumede. Foto: http://www.durban.gov.za/
Gumede is Sondag in die vroeë oggendure verkies tot die streekvoorsitter by Durban se Moses Mabhida-stadion toe sy met 283 stemme teen haar opponent, James Nxumalo, se een stem gewen het. In die vorige verkiesing om die leierskap in die eThekwini-streek in Februarie het Nxumalo koning gekraai met 41 stemme meer as Gumede.
Die party se vyfde verkiesingkonferensie is Saterdag voorafgegaan deur 'n aansoek in die Durbanse hooggeregshof om te verhoed dat die konferensie voortgaan. Die polisie het ook met lede van die ANC-takke gebots wat by die hof saamgedrom het om die aansoek te ondersteun.
Die stryd tussen Gumede en Nxumalo was so intens dat Luthuli-huis moes intree om beheer oor die kongres te neem om te verseker dat dit sonder probleme kan voortgaan.
Ná haar verkiesing het Gumede gesê eenheid moet tussen die onderskeie ANC-takke gesmee word en sy het ondersteuners aangemoedig om dit na te jaag. Gumede sal nou waarskynlik die burgemeester van Durban, die land se derde grootste stad en met 'n jaarlikse begroting van R39 miljard, word.
Slegs 72 takke het hul oudit vir Saterdag se konferensie geslaag. 'n Verdere 22 takke het die konferensie geboikot, wat beteken net meer as die helfte van die streek se takke het aan die verkiesing deelgeneem.
Die uitkoms van die verkiesing in Februarie is ter syde gestel nadat dit aan die lig gekom het dat drie takke wat nie behoorlik geoudit is nie, toegelaat is om onreëlmatig die party se amptelike leiers te verkies.
Legua Mapena is as adjunk-voorsitter verkies en Bheki Ntuli as sekretaris. Mondli Mthembu is verkies as adjunk-sekretaris en Barbara Fortuin as tesourier.
Gumede is die eerste vrou wat aan die hoof staan van die ANC in die eThekwini-streek.
As ek die een langs my bed in die nag sien hol ek
Wie gee om wie verkies word as daardie een maar net weer vir Z gaan napraat en als wat hy doen goedkeur veral as dit 'n vrou is met sy reputasie……………!